| Medaljeoversikt |
| --- |
| Friidrett: |
| Konkurrerte for Belarus’ flagg Belarus |
| Friidrett EM i friidrett innendørs |
| Sølv | Praha 2015 |  Kulestøt |
| Friidrett Lag-EM i friidrett (First League) |
| Gull | Tallinn 2014 |  Kulestøt |
| Friidrett Europacupen i friidrett (First League) |
| Sølv | Praha 2006 |  Kulestøt |
| Friidrett European Cup Winter Throwing |
| Gull | Leiria 2015 |  Kulestøt |
| Bronse | Leiria 2014 |  Kulestøt |
| Friidrett Universiaden |
| Sølv | Bangkok 2007 |  Kulestøt |
| Friidrett Junior-EM i friidrett |
| Sølv | Tammerfors 2003 |  Kulestøt |
| Friidrett Ungdoms-VM i friidrett |
| Bronse | Debrecen 2001 |  Kulestøt |
| Friidrett European Youth Summer Olympic Festival |
| Gull | Murcia 2001 |  Kulestøt |

**Julija Ljeantsiuk** (Юлія Леанцюк; født 31. januar 1984) er en belarusisk friidrettsutøver som konkurrerer i kulestøt. Hun representerte landet sitt under VM i friidrett 2015 i Beijing, der hun ble nummer 7 i kulestøt. Hennes fremste meritt er sølv fra EM i friidrett innendørs 2015.

Idrettskarriere
---------------

### Tidlig karriere

Ljeantsiuk deltok ved ungdoms-VM i friidrett 2001, der hun kom på 3.-plass i kulestøt, bak Valerie Adams og Michelle Carter. Her satte hun personlig rekord med 15,08 meter i finalen. Hun deltok også ved European Youth Summer Olympic Festival 2001, der hun vant kulestøt. 

Hun forbedret sin personlige rekord til 16,47 i juni 2002. Ved junior-VM i friidrett 2002 kastet hun 16,03 meter, og endte på 7.-plass. Året etter deltok hun ved junior-EM i friidrett 2003, der hun kom på 2.-plass bak russiske Anna Avdejeva. På nasjonalt nivå fikk hun bronse ved det belarusiske mesterskapet i friidrett, og hun vant det belarusiske juniormesterskapet. 

Hun deltok ved U23-EM i friidrett 2005, der hun endte på 4.-plass. Hun greide her 17,91 meter i første støt, som ble hennes beste resultat. I 2006 greide hun for første gang 18 meter, og forbedret sin personlige rekord til 18,86 dette året. Belarus deltok i First League gruppe A ved Europacupen i friidrett 2006, og Ljeantsjuk kom på 2.-plass i kulestøt, bak italienske Chiara Rosa.

2007-sesongen startet med ny personlig innendørsrekord på 18,62 meter. Etter dette vant hun det belarusiske innendørsmesterskapet, og ble tatt ut til EM i friidrett innendørs 2007 i mars, der hun kom på 4.-plass. Hun kom også på 4.-plass ved European Cup Winter Throwing 2007 senere samme måned. Hun kom på 2.-plass både ved Summeruniversiaden 2007, bak Irina Tarasova, og ved Military World Games 2007. 

### Dopingdommen i 2008

Ved Europacupen i friidrett innendørs 2008 kom hun på 4.-plass, og ved European Winter Throwing Cup 2008 kom hun på 5.-plass. I slutten av mai forbedret hun sin personlige rekord med nesten en meter, til 19,79 meter, ved et stevne i Brest. 

Hun vant kulestøtkonkurransen ved Europacupen i friidrett 2008 i Annecy i Frankrike, der hun kastet 19,43 meter. Men, hun ble diskvalifisert fra dette mesterskapet, etter at hun avla positiv dopingtest 22. juni, som viste spor av testosteron. Hennes resultater fra 22. juni ble da strøket, og hun ble utestengt fra 22. juli 2008 til 21. juli 2010. 

Hennes personlige rekord på 19,79 fra 31. mai ble stående, og hun ble med det den femte beste utøveren i 2008.

### Etter comebacket

2013
Ljeantsjiuk begynte ikke å konkurrere umiddelbart etter utestengelsen, men begynte å konkurrere i 2013. Hun startet med 18,47 meter i sitt første stevne, som også ble årsbeste i 2013 for hennes del. Belarus deltok i Super League ved Lag-EM i friidrett 2013, og Ljeantsiuk kom der på 6.-plass i kulestøt. Hun fikk også to medaljer ved det belarusiske mesterskapet i friidrett; sølv i kulestøt og bronse i diskos, der hun kastet 47,07 meter. I august deltok hun ved VM i friidrett 2013 i Moskva, men endte opp med 17,73 meter i kvalifiseringen, som var 16. beste resultat, og hun gikk ikke videre til finalen. 

2014
Hun startet 2014 sterkt, med 2.-plass ved det belarusiske innendørsmesterskapet, der hun kastet 18,70 meter. Jelena Kopets vant dette mesterskapet med 18,74 meter. Ved VM i friidrett innendørs 2014 satte hun ny personlig rekord innendørs i innledningsrunden, med 18,85 meter, men endte på 7.-plass i finalen, der hun kastet 18,16 meter. Newzealandske Valerie Adams vant dette mesterskapet. Senere i mars deltok hun ved European Cup Winter Throwing 2014, der hun kom på 3.-plass. 

Belarus deltok i First League (nest øverste divisjon) ved Lag-EM i friidrett 2014, og vant der kulestøt, noe som ga 12 poeng i lagkonkurransen. Belarus vant First League, og rykket opp til Super League ved Lag-EM i 2015. Hun nådde finalen ved EM i friidrett 2014, og kom på 4.-plass med 18,68 meter. Hun deltok også ved Diamond League 2014, der hun kom på 4.-plass sammenlagt, med to poeng. Disse poengene fikk hun da hun kom på 2.-plass i Doha i mai.

2015
Ved EM i friidrett innendørs 2015 kom hun på 2.-plass, bak Anita Márton fra Ungarn. Hun vant kulestøt ved European Cup Winter Throwing 2015 i Leiria, med 18,56 meter.

I august deltok hun ved VM i friidrett 2015, der hun kom på 7.-plass.

2016
Den 22. januar kastet hun 18,86 meter ved et innendørsstevne i Mahiljow. Dette var årsbeste i verden.

Referanser
----------

1. ↑   World Athletics Database, World Athletics utøver-ID 184360, oppført som Yuliya Leantsiuk[Hentet fra Wikidata]
2. ↑  «Results of Beijing IAAF World Championships». Arkivert fra originalen 4. mars 2016. Besøkt 18. september 2015.
3. ↑  IAAF - *2ND IAAF/Westel world youth Championships - Shot put girls*, besøkt 9. mars 2016.
4. ↑  IAAF - *2002 World Junior Championships - Shot put womwn*, besøkt 9. mars 2016.
5. ↑   European Athletics - *European Junior Championships 2003 Results*, besøkt 9. mars 2016.
6. ↑  WomenFinal European Athletics - *European Cup First League Group A Praha - CZE*, besøkt 11. mars 2016.
7. ↑  Derby Telegraph - *Peake's determined to learn from poor performance at Europa Cup*[*død lenke*], besøkt 13. mars 2016.
8. ↑  IAAF - *Doping rule violation*, besøkt 13. mars 2016.
9. ↑  IAAF - *Senior outdoor 2008 shot put women*, besøkt 13. mars 2016.
10. ↑  RunBlogRun - *National Champs Weekend: Pascal Martinot-Lagarde hurdles 7.49, WL at French Champs, by EME NEWS*, besøkt 13. mars 2016.
11. ↑  New Zealand Herald - *Athletics: 47th win in a row for Adams*, besøkt 13. mars 2016.
12. ↑  Tilastopaja Oy - *Yulia Leantsiuk BLR*, besøkt 13. mars 2016.

Eksterne lenker
---------------

* (en) Julija Ljeantsiuk – Olympics.com Rediger på Wikidata

* (en) Julija Ljeantsiuk – Olympic.org Rediger på Wikidata

* (en) Julija Ljeantsiuk – Olympedia Rediger på Wikidata

* (en) Julija Ljeantsiuk – World Athletics Rediger på Wikidata

* (en) Julija Ljeantsiuk – Diamond League Rediger på Wikidata

* (en) Julija Ljeantsiuk – Track and Field Statistics Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |